POMEN PRIJATELJEVANJA Z DRUGIMI OTROKI ZA OTROKA

Že v zgodnjem otroštvu se oblikujejo prva prava prijateljstva. Pri treh, štirih letih sicer otroci prijateljstvo dojemajo kot nekaj trenutnega in je povezano z dejavnostjo, ki poteka v tistem trenutku. Predšolski otroci pa o prijateljstvu že razmišljajo kot o odnosu, ki traja dlje časa. Tak odnos prenese tudi morebitne spore med otroki in konflikte.

*ZAKAJ SPODBUJATI PRIJATELJSTVO MED OTROKI?*

* Prijateljevanje z drugimi otroki spodbuja otrokov socialni in čustveni razvoj, otroci razvijajo empatijo, socialne veščine. Spodbuja samozavest in sposobnosti za samopomoč.
* Ustvarjanje prijateljstev je dobro tudi za razvoj umskih sposobnosti.
* Ustvarjanje prijateljstev razvija življenjske veščine, ki bodo povečale otrokovo modrost, samozavest in samospoštovanje.
* Otroci bodo spoznali pomen pravega prijateljstva. Seznanili se bodo s tem, da bo dober prijatelj v srcu imel najboljše namene.
* Naučili se bodo, kako se spopasti s konflikti in stisko. Konflikti se pojavijo med prijatelji in kot starši boste našli odlične priložnosti, da svoje otroke naučite, kako rešiti konflikt.
* Imeli bodo vrstnike, katerim bodo sporočali svoje skrbi, sanje in strahove, zaradi česar se bodo počutili manj osamljene.
* Ko bodo postali starejši, bodo imeli vesele spomine na otroštvo in druženje s prijatelji.
* Če boste starši otrokom omejili uporabo videoiger, besedilnih sporočil in druge elektronike, se bodo otroci igrali skupaj, naučili se bodo ustvarjati zanimive dejavnosti in sodelovati.
* Otroci bodo dobili občutek, da bodo zgradili svojo skupnost, ko bodo vzpostavili nova prijateljstva.
* Priložnost za razvoj vodstvenih veščin se povečuje, ko se otroci igrajo z drugimi otroki.
* Sposobnost sprejemanja odločitev se poveča, ko se otroci igrajo z vrstniki brez vključevanja odraslih.
* Možnost svobodnega igranja z drugimi otroki jim pomaga razviti domišljijo, ki je pomembna za otrokov razvoj.
* Igranje z več otroki jim bo omogočilo, da vedo, kako delujejo druge družine, in ne bodo šokirani, ko se bodo soočili z družinskimi razmerami, ki so nekoliko drugačne od njihovih.

*OTROCI SO MANJ POVEZANI S SVOJIMI PRIJATELJI KOT NEKOČ*

Eden od razlogov, zakaj so otroci danes manj povezani s svojimi prijatelji, je, da se jih starši bojimo spustiti izpred oči zaradi strahu, da se jim bo kaj zgodilo. V današnjem času vse bolj redko vidimo otroke, ki se skupaj igrajo zunaj pred hišo ali na igrišču.

Drugi razlog je ta, da imajo že predšolski otroci veliko popoldanskih dejavnosti. Vključeni so v različne dejavnosti, kot so nogomet, plesne vaje, tečaji tujih jezikov, plavanje. Ob tem pa pozabljamo, kako pomembno je, da se otroci igrajo s svojimi prijatelji.

***POMOČ STARŠEV PRI NAVEZOVANJU PRIJATELJSTEV***

Nekateri otroci težje sklepajo prijateljstva. Te težave so še posebej izrazite pri otrocih z zaostankom v razvoju, otrocih, ki so osamljeni, negotovi, socialno zadržani, ter otrocih, ki so impulzivni, hiperaktivni in nepozorni. Negativna čustva in izkušnje na področju prijateljstva lahko negativno vplivajo na otrokovo samopodobo. Kako lahko starši pomagate otroku, če ta noče sodelovati z drugimi otroki, če se ne vključi in ga drugi otroci zato izločijo?

Kot prvo je pomembno, da otroke motivirate za sklepanje prijateljstev. Z njimi se pogovarjajte o tem, kako lepo je imeti prijatelja in kako lepo je biti nekomu prijatelj. Nato otroku omogočite pogoje, da bo lahko sklepal prijateljstva. Lahko mu npr. predlagate, naj domov povabi vrstnike iz vrtca. O tem, koga naj povabi, se lahko posvetujete z otrokovo vzgojiteljico (npr. povabi naj otroka, ki ima podobne interese in se ujema z njegovim značajem). Igra naj bo strukturirana, vključuje naj dejavnosti, ki spodbujajo sodelovanje, npr. igranje nogometa. Starši spremljajte igro in posezite vmes, če opazite znake norenja, razgrajanja, sovražnosti. Takrat lahko naredite odmor ali spremenite igro. Vsekakor pa naj med obiskom otroka ne igrata računalniških igric ali gledata televizije! Ko opazite ustrezno vedenje otroka in njegovega prijatelja, ju pohvalite, npr. pri nogometu: »Zelo lepo sodelujeta skupaj, prava timska igralca sta!«

Starši lahko otroke naučite vzpostaviti stik z igro vlog. Ponazorite primerno vedenje, nato pa naj ga otrok vadi. Kadar izkaže veščine prijateljske igre, ga pohvalite.

Vsakodnevno se igrajte z otrokom. Bodite mu zgled, kako se med igro izmenjevati, deliti stvari, počakati in dajati komplimente. Otroci potrebujejo pomoč/zgled predvsem pri naslednjih socialnih vedenjih: čakanje, deljenje stvari, prošnje, izmenjevanje, sodelovanje, dajanje predlogov, dajanje komplimentov, reševanje težav, izražanje prijetnih čustev ipd. Ko otrok izkaže katero od naštetih vedenj, ga pohvalite. Med igro ne pozabite, da je otrok tisti, ki vodi igro, starši mu sledite.

Starši lahko otroka tudi naučite, kako se pogovarjati s prijatelji. Skozi igro ga učite, kako se predstavi, posluša in počaka, preden spregovori, vpraša drugega, kako se počuti, se izmenjuje pri pogovoru, predlaga zamisel … in ga pohvalite, kadar se tako vede, npr. »Všeč mi je, da si se zahvalil, to je bilo zelo lepo«.

V otroštvu sta verjetno največji težavi pri vzpostavljanju odnosov agresivnost in neustrezno nadzorovanje vzgibov. Kadar se otrok razburi zaradi jeze, tesnobe, strahu ali agresivnosti, ne zmore uporabiti veščin za reševanje težav ali drugih socialnih veščin. Starš mu lahko pomagate z različnimi tehnikami nadzorovanja čustev.

Če je otrok vključen v vrtec, je pomembno, da starši sodelujete z vzgojitelji, saj se vedenje v vrtcu lahko razlikuje od vedenja doma. Morda otrokovo vedenje ni problematično v družbi enega ali dveh prijateljev doma, lahko pa ima težave z vrstniki, kadar je v večjih skupinah. V takem primeru se lahko v delo vključi tudi svetovalni delavec, ki po potrebi pomaga vzgojitelju, otroku in/ali staršem.

**Viri in literatura:**

* C. Webster-Stratton: Neverjetna leta: Priročnik za reševanje težav, namenjen staršem otrok, starih od 2 do 8 let. Ljubljana: UMco, 2016.
* <http://kakosi.si/wp-content/uploads/2014/08/Rastem-s-prijateljem.pdf>
* https://www.mentalhelp.net/blogs/why-it-is-important-for-our-children-to-have-friends/